El Servei de Cures Pal·liatives té com a objectiu prevenir i alleugerir el patiment dels malalts de càncer i les seves famílies per tal d'assolir la millor qualitat de vida possible.
Malgrat que moltes persones encara identifiquin les cures pal·liatives amb l'atenció dels pacients amb càncer incurable i amb pronòstic limitat de vida, el Servei de Cures Pal·liatives intervé, cada cop més, de forma precoç en el curs de la malaltia i en cooperació amb els altres serveis de l'ICO i com equip de suport als serveis clínics de l'Hospital Universitari de Bellvitge.
Aquesta col·laboració ha estat reconeguda i certificada per la Societat Europea d'Oncologia Mèdica (ESMO) designant l'ICO Hospitalet 'Center of Integrated Oncology and Palliative Care' al 2007 i recertificat al 2010.
El model d'atenció del servei és centrat en el pacient, del qual se'n fa una avaluació multidimensional: aspectes físics, emocionals, socials i espirituals i una intervenció interdisciplinar: metges, infermeres, treball social, psicooncologia, fisioteràpia, nutrició, etc. El respecte als valors i desitjos dels pacients són essencials en el procés d'atenció.
Es manté una profunda relació funcional amb les unitats de Psicooncologia, Treball Social i Fisioteràpia de l'ICO Hospitalet, la qual cosa permet garantir l'oferta d'una atenció realment interdisciplinar.
Així mateix, Cures Pal·liatives de l'ICO Hospitalet conjuntament amb la Clínica del Dolor de l'Hospital Universitari de Bellvitge (HUB) ofereixen avaluació, tractament i seguiment especialitzat en pacients amb dolor oncològic, especialment en els casos més complexos, tant ambulatòriament com durant l'ingrés.
D'altra banda, també es garanteix el continu assistencial amb els dispositius socio-sanitaris de la zona, tant amb els equips de suport (PADES/UFISS), com amb centres socio-sanitaris.
El Servei de Cures Pal·liatives ofereix tres dispositius assistencials:
• La unitat de cures pal·liatives: unitat d'hospitalització amb 16 llits en habitacions individuals.
• La consulta externa: ofereix atenció ambulatòria amb agendes mèdiques i d'infermeria de cures pal·liatives, clínica del dolor, psicooncologia i treball social, junt amb una intensa activitat d'infermeria en seguiment de pacients, atenció telefònica i connexió de recursos.
• L'equip de suport (UFISS): ofereix intervenció integrada amb els respectius serveis oncològics en les unitats d'hospitalització d'Oncologia Mèdica i Hematologia Clínica, així com assessorament i suport en els Serveis Clínics de l'HUB.
A part de l'activitat assistencial el Servei de Cures Pal·liatives manté una activitat docent de forma regular per a metges (MIR), infermeres i acull professionals per estades formatives específiques.
Així, mateix desenvolupa una estable activitat de recerca clínica, especialment en l'àmbit del dolor oncològic, situacions poc freqüents i ètica clínica, col·laborant en recerca en l'àmbit de psicooncologia i treball social.
El Servei de Cures Pal·liatives col·labora estretament en diverses activitats i projectes amb el Programa QUALY i recursos assistencials i docents tant del propi ICO, com externs
Cap assistencial: Gala Serrano Bermúdez (núm. col·legiada 08-30461)
Recerca i docència: Sílvia Llorens Torromé